text: [{"text_idx": "#000001", "text": "Nagpa-abut na lamang sa pagpirma sa mga kontrata ang Department of Education sa Bohol ug Tagbilaran City Divisions aron kasugdan na og ayo, pagpahiuli ug pagtukod og balik sa 32 ka classrooms, usa ka tuig human gilampurnas sa bagy nga Odette ang mga imprastraktura sa edukasyon."}, {"text_idx": "#000002", "text": "Kini human ming-abut niadtong Disyembre 9 ang Special Allocation and Release Order (SARO) gikan sa nasudnong kagamhanan alang sa pagpahiuli ug pagtukod og bag-ong classrooms hulip sa 32 nga mga tunghaan nga nangapay-ag human molabay ang mangtas nga bagyo."}, {"text_idx": "#000004", "text": "Kon malagdaan na kini sa contractors, magsugod na dayon ang pagpatukod ug pagpahiuli sa mga nangaguba nga classrooms, segun pa sa ahensya sa edukasyon."}, {"text_idx": "#000005", "text": "Gitaho sa DepED Bohol Division nga ming-abut sa 289 ka classrooms ang hingpit gyud nga naguba ug lain pa nga 3,599 ka mga classrooms ang kinahanglan pang ayohon aron mahimong luwas alang sa klase."}, {"text_idx": "#000006", "text": "Sa 289 ka classrooms pa lamang, kapin na sa usa ka bilyon ang kinahanglan aron kini kahulipan, subay usab sa total damage-assessment report sa DepED."}]